LidanRubinov/Halacha-QA huggingface dataset:
שאלה: יש חובה לנגב ידיים?: האם יש חיוב לנגב את הידיים לאחר שטיפה נטילה שאינה ללחם, והאם מותר לנגב את הידיים בשירותים לאחר ששוטפים את הידים (לא ללחם)?
תשובה: אין חובה לנגב ידים במקרים אלו אך טוב יותר לנגבם לאחר שטיפתם מיציאה משירותים וכדו' שגם במים שעל הידים יש עדיין קצת רוח רעה.
שאלה: נגיעה מקרית במקומות המכוסים: האם לאחר נגיעה מקרית במקומות המכוסים חייבים ליטול ידיים, מה נחשב לנגיעה מקרית?
תשובה: אם בלי משים אדם גירד בראש או הגב, זה נחשב לנגיעה מקרית.
שאלה: להרוס את האמון במדריכה?: האם מדריכה באולפנא מחוייבת לספר למנהל או ליועצת סיפורים שבנות מספרות לה בביטחון שהיא לא מספרת למנהל, האם זה לא שובר את האמון במדריכה שאולי לא יספרו לה עוד דברים ואולי יש גם דברים שהם בגדר פיקוח נפש, מתי חובה לספר ומתי אפשר לא לומר דבר?
תשובה: אם הבנות עושות דברים חמורים שאחר כך הם תתחרטנה עליהם. ואם המנהל או היועצת ידעו על כך הם יוכלו לסייע לבנות ואחר כך הבנות יודו על העזרה שקבלו. אזי נכון לספר ליועצת או למנהל. וכן אם מעשיהם עלולים להזיק לשאר הבנות להשפיע עליהם לרעה צריך לספר זאת למנהל. גם אפשר במקרים מסוימים לומר למנהל באופן כללי שבת זו זקוקה לחיזוק בלי לפרט, והמנהל ידע איך לטפל בזה.
שאלה: בר מצוה בחול המועד סוכות : בני יחגוג בר מצווה ביום כ תשרי תשס"ח בכוונתנו לערוך מסיבה רחבה לפני חג סוכות בליל ערב החג, בערב כ תשרי בר המצווה יעלה להתפלל ערבית כשליח ציבור ואחר כך סעודה חגיגית למשפחה הקרובה בסוכתנו. בתפילת שחרית יעלה בר המצווה לתורה וישמש כבעל קורא. הנחת התפילין תהיה ביום אסרו חג. האם יש בתכנית זו בעיה או הרב יכול להמליץ על שינוי?
תשובה: אפשר בהחלט לעשות כפי שתיכננתם. שיהיה במזל טוב.
שאלה: קציצת ציפורנים בחלק העודף: הרב השיב כי "אין הבדל בין אנשים לנשים בענין הציפורניים במקום שעוברים שם", אך לא שאלתי בעניין זריקת הציפורניים אלא לעניין קציצתם בכלל לנשים, שהרי ידוע על פי ספרי הקבלה שיש לקצץ את הציפורנים בחלק העודף מן הבשר, משום שהסטרא אחרא נדבק בחלק זה והדבר משפיע על האדם בדאגות וכו.האם עניין זה נאמר גם בציפורני נשים, או רק לגברים?
תשובה: כמו שכתבתי קודם, גם לשאלתך זאת אין הבדל בזה בין גברים לנשים.
שאלה: לא מדבר עם אבא: אני רוצה להתחתן, אך איני מדבר עם אבי, ואיני רוצה את עזרתו בשום דרך. האם בן יכול להינשא לבחירת ליבו, אם אינו בקשר עם אביו?
תשובה: אין קשר בין הדברים. אתה יכול להנשא עם בחירת ליבך אם אתם מתאימים ויכולים יחד לבנות משפחה יהודית כשרה. ובענין היחסים שלך עם אביך זה דבר בפני עצמו. זה מצב לא טוב. וד' יעזור שהקשר יהיה כפי שצריך להיות בין אב לבן.
שאלה: ברית מילה עם קושי.: הרב השיב כי לא אוכל לעבור ברית מילה בהרדמה מלאה, אבל אני מפחד מאוד מהניתוח הזה, ובקושי יכול לעוברו גם עם הרדמה מלאה, איך אוכל לעשות ברית מילה, למה שלא אוכל להגיד את הברכות אחרי הניתוח, לא מספיק שאחרי הניתוח אסבול במשך כמה שבועות, למה להקפיד כל כך אם אני רוצה את זה בלב שלם ורוצה להמשיך עד הסוף?
תשובה: המילה היא חלק מתהליך הגיור והיא פעולה משפטית החייבת הכרה מלאה. במקרה המיוחד שלך צריך לברר האם די בהכרה לפני ההרדמה. עצתי שתפנה לרב הראשי הרב עמאר.
שאלה: צניעות בהרצאות באוניברסיטה: אני לומדת באוניברסיטת בר אילן. במהלך אחד הקורסים המרצה מרבה להשתמש בתיאורים מיניים לגבי מחקרים שונים. הדבר מפריע לי מאוד ומצד שני חסר לי עדיין אומץ לקום ולצאת. מה עלי לעשות, לצאת, להישאר? אשמח לתשובה, הסברים ודברי חיזוק.
תשובה: עליך לצאת מההרצאה ולהתלונן עליו בפני הרקטור והנשיא, את יכולה לעשות זאת גם אנונימית.
שאלה: אטמי אזניים במקווה: אני שם אטמיים באוזנים שלא יכנסו לי מים לאוזנים, מסיבות בריאותיות, האם זה נחשב חציצה, ואם כן מה עלי לעשות?
תשובה: אם הנך שואל ביחס לטבילת עזרא, אין זו בעיה. אולם אם זה בנוגע לכניסה להר הבית, אטמים זו בעיה.
שאלה: מערכת יחסים "שניה": אני בחורה דתייה והתאהבתי בבחור דתי שבעבר קיים יחסי אישות עם בחורה אחרת, והוא כיום מתחרט על זה, האם מותר לי לפתח עימו מערכת יחסים, שאני מקווה שתוביל לחתונה, ואיך צריך להתייחס למקרה זה?
תשובה: צריך לברר על הבחור האם הוא קל דעת ועל כן נכשל. כי אז יש לחשוש שגם בעתיד עלול הוא להכשל. ולא יהיה נאמן לאשתו. את צריכה לברר למה זה קרה לו. כי זה באמת פגם. אלא אם כן היתה כאן נפילה מקרית והוא חזר בתשובה אמיתית. כמובן עליך גם לשקול האם תוכלי לבנות איתו בית שיש בו קדושה ויראת שמים.
שאלה: החלטה על סכום לספר תורה: סבי הי"ו החליט לכתוב ספר-תורה לע"נ משפחתו שנספתה בשואה. אנו, הנכדים החלטנו להצטרף ולתרום כמיטב יכולתנו למאמץ. אני אישית החלטתי על סכום גדול קצת מעבר ליכולתי היות ואני אברך בישיבה. סבא שמע על הרצון של הנכדים להשתתף במצווה אך אמר שאינו רוצה כסף מהנכדים כלל וכלל והוא מחשיב זאת כאילו גם אנו הנכדים השתתפנו במצווה, יש לציין כי סבא הינו ברוך ה בעל אמצעים כלכליים רבים ותומך בנו רבות מבחינה כספית. האם אנו חייבים לתת את הכסף לסבא בכל זאת למרות שאינו רוצה כלל בכסף (ואכן הסכום שנקבנו הינו גדול מאד.) מבחינת נדר, או שיש לעשות התרת נדרים, או שאפשר לומר כי סבא מוחל על כספו וכאילו נתנו לו את הכסף והוא פשוט החזיר לנו?
תשובה: מסתבר לומר שסבכם מחל על הכסף.
שאלה: ריבה וגלידה - שתי מנות?: האם צנצנת ריבה וקופסת גלידה נחשבות כשתי מנות, לעניין משלוח מנות?
תשובה: כן.
שאלה: לימוד הרמב"ם בקלות: אשמח לדעת אם קיים פירוש על הרמב"ם כדי שאוכל לרכוש וללמוד לבד את ספריו. על פי מה ששמעתי שפת הרמב"ם היא קשה למי שלימוד התורה אינו יום יומי אצלו ולמי שאינו מתמחה.
תשובה: ישנו פירוש רמב"ם לעם בהוצאת מוסד הרב קוק.
שאלה: לתבוע גוי בערכאות: האם מותר לתבוע גוי בערכאותיו, ומדוע?
תשובה: לכתחילה צריך לדון בדין ישראל, משום שבפניה אליהם נותנים להם חשיבות "ואיבינו פלילים". אולם אם ברור שלא יבוא, מותר ללכת לערכאות שלהם מצד הפסד הממון.
שאלה: הבעל לא משתף פעולה: אנחנו זוג נשוי עם שני בנים. האשה מתקרבת לשנות ה-40 והגבר עבר את שנות ה-40. בארבע השנים האחרונות אנו מנסים להפקד שוב ולא מצליחים. הבדיקות של האשה מראות שהכל נראה תקין אבל הגבר אינו מוכן ללכת להבדק ואינו מוכן לשמוע על טיפולים. פעם אחת היינו במכון פוע"ה, הגבר הקשיב למה שהיה לרב להגיד אבל לא הגיב, ורק אמר לרב: אם זה צריך לקרות - זה יקרה לבד, אם לא - יש לנו כבר שני ילדים. האשה עשתה את הבדיקה שהרב הפנה אותה והבדיקה לא הראתה דבר, אך כשהיא ביקשה מבעלה להמשיך את הבדיקות שהציעו בפוע"ה הוא אמר: הבדיקה לא תקינה, תעשי אותה שוב. לא המשכנו ללכת לפגישות בפוע"ה. גם לרבנים הגבר אינו מוכן ללכת, כדי לקבל ברכות או הכוונות. גם הדיבורים עם ההורים שלו לא עזרו (אחרי כמה שנים ההורים "עלו" על כך שמשהו לא ר). גם לדבר על הנושא עם האשה הוא אינו מוכן - הוא מקשיב למה שהיא אומרת ומסבירה לו על הקושי והצורך שלה אך לא מגיב ולא מציע שום תמיכה או תגובה רגשית. לאשה קשה מאוד מבחינה נפשית. מצד אחד יש בלבה כעס ועלבון גדול מחוסר היחס של בעלה כלפי רגשותיה וממניעת כל עזרה (רפואית, רוחנית) מה שגורם למתח בזוגיות למרות שהנישואים מאוד חשובים לה, ומצד שני הצורך בעוד ילדים אינו מרפה ואינו מפסיק. מה ניתן לעשות?
תשובה: אמנם אני מבין לרצונך להשתדל ללדת עוד ילדים. אך אני מציע לא לגרום בשל כך מתח עם בעלך. את יכולה מצידך לעשות כל מה שאת יכולה בתפילות ושאר השתדלויות. אבל על בעלך אל תלחצי לעשות דבר, אין לבקש ממנו לעשות בדיקות וכדומה. חזקה שהכל ר, וככל שיהיה ביניכם יותר קשר טוב ושמח ירבו הסיכוייים שתתמלא בקשתך באופן טבעי ותזכי לעוד פרי בטן.
שאלה: אוכל לתינוק לפני נטילת ידיים: הנני אמא ל- 3 ילדים. בבוקר התינוק מעיר אותי ובוכה, מבקש אוכל ואני צריכה להכין לו את החלב עם הדייסה. האם מותר לי להכין לו את החלב לפני נטילת ידיים, ואם כן, עד לאיזה גיל של הילד?
תשובה: את צריכה ליטול את ידייך קודם הכנת האוכל, ותכיני לך נטלה וקערה ליד המיטה.
שאלה: מלאכה בפורים בירושלים: אני גר מחוץ לירושלים ואני עובד בירושלים. האם מותר לי לעבוד בט"ו באדר? (אשמח אם הרב יציין מקורות לתשובה).
תשובה: אין איסור מלאכה בפורים אפי' אם היית גר בירושלים, ורק מצד חומרא טוב להחמיר בדבר ע"מ שתוכל לקיים סעודת פורים כהלכתו. אלא אם כן מדובר במקום שידוע שנהגו שלא לעשות מלאכה בפורים, שאז מן הדין יש להמנע מעשיית מלאכה והעושה במקום מלאכה כזה אינו רואה סימן ברכה. עיין בגמ' (מגילה ה:) שאיסור עשיית מלאכה לא קיבלו עליהם היהודים ששבזמן מרדכי ואסתר. וכ"פ השו"ע (סי' תרצ"ו ס"א). אך כל זה כתבתי לאדם שגר בירושלים ורוצה לעשות מלאכה בירושלים, אבל מי שגר מחוץ לירושלים מותר לעשות מלאכה ביום ט"ו כיון שאינו חייב בסעודת פורים ומצוות פורים.
שאלה: מעשר כספים מחו"ל: ישראלית שנסעה עם משפחתה לאמריקה לרגל לימודים ועבודה שם, אך מתכננת לחזור לארץ תוך מספר שנים, והייתה נוהגת לתת מעשר כספים פעם בשנה (עברה שנה מאז שנסעו). השאלה כיצד תתן מעשר כספים, בארץ הייתה נוהגת לתת את כספי המעשר לרב ת"ח, שהיה מעביר חלק מהכסף לת"ח נזקקים נוספים. א. האם צריכה לתת לעניי אתה עיר בחו"ל? ב. האם יכולה לתת לקרובת משפחתה הנזקקת? ג. האם לחלק את הכסף בין אותו ת"ח שגר בארץ, קרובתה, ועניי חו"ל, אם כן, באיזה יחס, בקיצור, כיצד עליה לנהוג בחלוקת כספי המעשרות?
תשובה: יש עדיפות לתת לעניי ארץ-ישראל, וחלק מזה לקרובי המשפחה, שכתוב: "ומבשרך אל תתעלם". ואין חיוב לתת באותו מקום בו היא גרה עכשיו.
שאלה: תרופה צמחית עם שעורה: יש לי תרופה מצמחים (נקנתה בחנות טבע) המכילה שעורה. אני מבינה שאיני יכולה לקחתה בחג, אך האם עלי לזרוק את הכדורים הנותרים לפני חג הפסח?
תשובה: אם היא אינה ראויה למאכל אזי אין צורך למכור אותה, רק אל תשתמשי בה. אולם אם היא ראויה למאכל, יש למוכרה לגוי.
שאלה: הרגש משתלט: יש לי בעיה. אני מאוהב קשות במדריכה איתה אני מדריך. אני לא רוצה להיות מאוהב בה, אך אני לא שולט בזה. זה לא הוגן, השכל לא רוצה, אבל הרגש משתלט, וזה מתסכל ולא צודק! וניסיתי הכל. ניסיתי לא לדבר איתה, ממש להתעלם ממנה, וזה לא עוזר, היצר הנורא הזה לא יוצא ממני. ניסיתי אפילו ממש לשנוא אותה, ממש לשנוא, לא לענות לה שהיא מתקשרת, לא לדבר, תמיד להתרחק ממנה, וזה לא מרפה ממני. מה לעשות?
תשובה: אני מציע לך להפסיק להדריך איתה. ולהמנע מללכת לסניף תקופה מסוימת עד שתשכח אותה. והעיקר לשמוע לעצת חכמים לשקוד על התורה וכשהלב מלא באהבת התורה אין מקום פנוי בלב לאהבות אחרות שלא רצויות. חזק ואמץ. במסגרת תשובות אלו אי אפשר להרחיב אני מציע לך לפנות אל הרב שלך ולשוחח איתו על כך. יש להניח שהוא יוכל לסייע לך.
שאלה: קריאת מגילה נפרדת לנשים : האם ראוי שנשים תפרושנה מבית הכנסת למקום פרטי, על מנת לשמוע קריאת מגילה מפי אישה?
תשובה: אומנם אישה יכולה להוציא אישה בקריאת מגילה. אולם המצוה היא בפרסומי ניסא ברוב עם, ולכן לא ראוי לפרוש מן הציבור רק כדי לשמוע אישה. המניע לכך אינו לשם שמים אלא לשם אג'נדה חברתית.
שאלה: איבדתי את הטעם בחיים: אני מיואש מעצמי לגמרי, כל הזמן אני נופל בעוד ועוד חטאים אני באמת רוצה להיות קרוב לה, אבל אולי הוא לא רוצה אותי יותר. אין לי כבר כוח לקום שוב מנפילה אנא עזור לי אני כבר לא רואה ערך לחיי, איבדתי את הטעם בחיים.
תשובה: אתה לא צריך להיות מיואש. שבע יפול צדיק וקם. אם אתה נוכח שאין לך כח לשלוט על עצמך, ואתה נכשל. יש מומחים בעלי נסיון שיכולים ליעץ לך איך לפתח כוחות עצמיים ולשלוט על היצר. אתה יכול להגיע לזה רק להתגבר על אי הנעימות ותעזר ברב או ביועץ. ותראה שיש לך הרבה כוחות ואתה יכול להיות בעל תשובה ולהפוך את החובות לזכויות. ולהגיע להרבה. ד' אוהב בעלי תשובה. ד' רוצה בתשובה וחנון המרבה לסלוח.
שאלה: לימוד ספרי כללי הש"ס: אני רוצה ללמוד ספר על כללי הש"ס. יש הרבה ספרים (כדוגמת ספר כריתות, הליכות עולם וכדומה) ואני לא יודע מה לבחור. על איזה ספר הרב ממליץ?
תשובה: הליכות עולם הוא ספר טוב. ויש גם בסוף מסכת ברכות כללי הש"ס של ר' שמואל הנגיד.
שאלה: ברכת הזיקים על שביט: האם מברכים ברכת "עושה מעשה בראשית" כאשר רואים כוכב נופל מטאורים, והאם מברכים על ראיית כוכב שביט?
תשובה: מוזכר בהלכה שמברכים "עושה מעשה בראשית" על כוכב שביט כשרואים אותו נופל. והיום לא יודעים מה זה, וזה נדיר. לא שמעתי על מישהו שבירך.
שאלה: טבילה במקווה לגברים: האם גברים צריכים לדקדק כמו נשים (שלא תהיה חציצה) בטבילה במקוה לטהרה, והאם צריך שלא תהיה חציצה גם כאשר שופך על גופו תשעה קבין, ואם כן איך יוכל להיטהר מי שיש לו תחבושת שמהווה חציצה?
תשובה: גברים אינם צריכים להזהר ממש מכל דיני החציצה השייכים בטבילת נשים כיון שטבילתם אינה מה"ת, ולכן במה שיוכלו להזהר יזהרו ואם אינם יכולים להזהר כגון כשיש תחבושת וכדו' אינם צריכים להזהר בזה.
שאלה: עשב חיטה בפסח: יש לי אדנית בה אני מגדל עשב חיטה מגרגרי חיטה. מה הדין לגביה בפסח, האם זה חמץ?
תשובה: אין בזה שום איסור.
שאלה: יום השואה השנה בגרמניה: אני רב בגרמניה. מתי יש לערוך השנה את טקס יום השואה מבחינת קדיש ואל מלא רחמים, ידוע כמובן עניין עשרה בטבת, אך הציבור מעוניין בטקס דתי ביום השואה, האם במוצ"ש וראשון, או ביום שני כפי שמצויין במספר לוחות שנה, "נדחה"?
תשובה: אפשר לערוך אזכרה ולומר קדיש בכל יום בשנה. כ"ז בניסן אינו תאריך מיוחד הוא נקבע באופן שרירותי ע"י הכנסת. לא ידוע לי על דחיית יום השואה. כשחל יום הזכרון במוצ"ש הוחלט לדחות את הטקסים ליום א' כדי למנוע חילול שבת. ההגיון מחייב שגם ביום השואה לא ייערכו טקסים במוצ"ש לכן מומלץ גם לכם לא לקיים טקסים במוצ"ש.
שאלה: הכשרת תבנית סילקון: האם ניתן להכשיר תבנית סיליקון ממטבח לא כשר למטבח כשר?
תשובה: לא כיון שהיא זקוקה לליבון ואי אפשר ללבן אותה.
שאלה: תרומות ומעשרות מבצל מתוקן: הנחתי בצל מתוקן בתוך כלי חד פעמי עם מים, על מנת שישריש ויצמיח את עליו הירוקים. הכלי נמצא בתוך הבית. האם יש חיוב להפריש מעלים שצמחו תרו"מ או שמא אין צורך מכיוון שהם צמחו מבצל מתוקן, או שגדלו בתוך בית? אשמח אם הרב יפנה למעט מקורות בנושא.
תשובה: לעניין תרו"מ בבית כידוע נחלקו הראשונים בהפרשה בבית, דעת הרמב"ם שחייבים מדרבנן ואילו לראב"ד פטור לגמרי. לגבי עציץ שאינו נקוב נפסק שחייב בתרו"מ מדרבנן. הרמב"ם (מעשר פ"א ה"יא) פוטר בהשרישו מעצמם בתוך הבית (על פי התוספתא), ואולם נראה שאם זורע בבית בשביל שיגדל גם הרמב"ם יודה שחייב. על כן נראה לי שמי שרוצה לגדל כך בצלים צריך להפריש ללא ברכה. בברכת התורה והארץ הרב יהודה הלוי עמיחי
שאלה: בליעת כדור בתענית: האם אדם שצריך לבלוע כדור מחמת כאב ראש וכדומה בתענית יכול לבלוע עם מים, והאם יש הבדל בין תענית קלה כתענית אסתר לתענית חמורה יותר? וכן אישה שנוטלת גלולות למניעת הריון האם יכולה לבלוע כדור עם מים? (בשני המקרים מדובר שקשה מאוד לאותו אדם לבלוע ללא מים)
תשובה: אם צריך לבלוע את הכדור ואי-אפשר לו לבלוע ללא מים, מותר לבלוע את הכדור עם כפית מים. ואין הבדל בין תענית אסתר לשאר תעניות.
שאלה: לפני תפילה וברכות השחר: אני מחנכת כיתה א ובמסגרת הכיתה עלו 2 שאלות שאמרתי לתלמידות שאברר: 1) אמירת " " בבוקר- קראתי בעבר שאין לומר " " לפני התפילה מפני שזהו שמו של ה. האם כדאי שגם התלמידות לא יאמרו " המורה" לפני התפילה אלא "בוקר טוב" והאם אמירת "מודה אני" שהבנת אומרות בבית נחשבת כתפילה לצורך זה ולאחריו כן ניתן לומר " ". 2) ברכות השחר- התלמידות אומרות את ברכות השחר אך לא הנהגתי שיאמרו את הברכה האחרונה "המעביר שינה" מפני שחשבתי שזה צריך להיות צמוד ל"יהי רצון" שהן לא אומרות. האם כדאי שהן כן יאמרו את הברכה האחרונה גם בלי ה"יהי רצון" או עדיף שנעצור לפני הברכה האחרונה?
תשובה: 1. מצד עיקר הדין ע"פ המובא בשו"ע (סי' פ"ט סעיף ב') איסור אמירת הוא רק כשאדם משכים והולך לביתו של חבירו ע"מ להקדים לו אבל אם אדם פוגש את רעהו בדרך מצד עיקר הדין אין איסור באמירת אלא שכבר נהגו העם לומר צפרא טבא וכדו' וכן ראוי לנהוג. אך כיון שמדובר בבית הספר מקום חינוך הבנות אם המורה חושבת שהדבר חינוכי יותר שהבנות תאמרנה המורה מותר, אך אם המורה חושבת שאין בזה צעד חינוכי עדיף שהנות תאמרנה בוקר טוב ולא ואין אמירת מודה אני נחשב לתפילה לענין אמירת 2. עדיף שיאמרו גם ברכה זו וגם יהי רצון, אך אם אי אפשר הדבר אז שלא יאמרו ברכה זו.
שאלה: מקום המכוסה בראשו: כתוב בקיצוש"ע של הרב שלמה גאנצפריד סימן י"ד סעיף ג שלא יגע במקומות המכוסים שבראשו בשעת התפילה, והרב מרדכי אליהו מעיר שבמקום מכוסה אסור לחכך ולגעת, ובשערות ראשו במקום המכוסה מותר לגעת ואסור לחכך. 1. מה זה "מקום המכוסה בראשו" (אני מניח שזה לא המקום שמתחת לכיפה, כי לכל אחד יש כיפה בגודל אחר), והאם יש הבדל בין המקומות המכוסים בראשו לבין שערות ראשו המכוסות? 2. מה הדין לגבי לימוד ולא רק לגבי תפילה?
תשובה: נגיעה בשערות ראשו המחייבים נטילת ידים הכוונה שמחכך (מגרד וכדו') בתוך השערות במקום הנוגע בבשר ששם יש מילמולי זיעה אבל בנגיעה בשערות בלבד לא צריך נטילת ידים. ואין הבדל בכל זה בין תפילה ללימוד תורה. עיין בחיי אדם (כלל מ' אות יט) ובכף החיים (סי' ד' ס"ק ע"ד).
שאלה: גילוח בתענית אסתר: האם מותר להתגלח בתענית?
תשובה: מותר.
שאלה: בשר לא מוכשר מטעמים בריאותיים: יש לי בעיה שמציקה כבר הרבה זמן, חבר שלי נוטל סטרואידים ועל כן אסור לו לאכול כל מוצר אשר מכיל סוכר ומלח לחלוטין, הדיאטנית של קופת החולים אמרה לו שלא יאכל בשר מוכשר מאחר ויש בזה המון מלח ולכן הוא נאלץ לאכול אך ורק בשר לא מוכשר לצערי, היא אמרה לו שהוא יכול לאכול בשר מוכשר אחת לשבוע אם אין לו ברירה. לגבי השריית הבשר כדי להוציא ממנו את המליחות היא אמרה שזה לא מוציא את כל המלח, העניין הוא שכל גרגר של מלח יכול לפגוע בגופו ולגרום לו להתנפח ולאגור את הנוזלים. אם אני ארתיח את הבשר מספר פעמים האם זה יוציא את כל המלח מתוך הבשר או שישאר מלח, או שיש לרב עצה אחרת לכך, חשוב לי שהוא יאכל בשר כשר ולא בשר טמא.
תשובה: אם אינו יכול לאכול בשר שיאכל דגים. ערכם התזונתי לא שונה משל בשר והם בריאים יותר וקלים יותר לעיכול, או לבשל את הבשר בהחלפת המים כמה פעמים.
שאלה: מסטיקים ליד דברים שבקדושה: האם מסטיקים לעוסים ישנים, שדבוקים לרצפה, הם דבר שאסור לעמוד עליהם כאשר מתפללים, האם מותר לעמוד ממש בסמיכות להם, ומה בנוגע ללימוד תורה ולברכות במצבים כאלו?
תשובה: מצד הדין אין איסור לברך ולהתפלל שם אם אין הדבר מאוס עליך, אבל כדאי לזוז הצידה ולהתפלל במקום נקי. אם זה בבית כנסת יש לנקות את הליכלוך מאחר ובבית הכנסת יש קדושה.
שאלה: כיבוד הורים בדברים מתוקים: לאבא שלי אמרו לא לאכול דברים עם סוכר. האם עלי לשאול אותו אם הוא רוצה כאשר אנחנו אוכלים לידו ממתקים וכו?
תשובה: לא צריך לשאול את האב אם הוא רוצה לאכול ממתקים או סוכר.
שאלה: מה מספורי הבריאה נכון?: ספור הבריאה בספר בראשית מופיע פעמיים. לכאורה קיימות סתירות בין שני הסיפורים. 1. כיצד מוסברת השונות בין שני הספורים? 2. האם נחשב אחד מהם ל"נכון" יותר מבחינה הסטורית (אם בכלל אפשר לדבר על ספור הבריאה כתאור כרונולוגי של מאורעות)?
תשובה: התורה אינה ספר של סיפור עובדות יבש. התורה נועדה לתת לנו הוראה לחיים וצורת הסתכלות נכונה על המציאות. יש את שיטתו של הרב ברויאר "שיטת הבחינות" שלאחר מכן התפתחה בצורות שונות על ידי מספר תלמידי חכמים. בכל אופן התורה כשהיא מתארת תאור מציאותי לפי חלק מן הדעות היא מתארת ממש מציאות. לפי דרך זו צריך להשלים ממקום אחד לרעהו. למשל בנוגע לפרשת בריאת האדם והאישה, חכמים אמרו שהיו שני שלבים בבריאת האישה, אחד מתואר בפרק הראשון ואחד בפרק השני. אולם יתכן שהתורה לא מתארת מה שהיה אלא כיצד הדברים נתפסו וצריכים להיקלט על ידינו, שהרי בכל מציאות ניתן להתבונן בהרבה בחינות ומבטים. כוונת התורה שיש מציאות אחת שיש להתבונן בה בצורות שונות. ודאי שבמציאות קרה רק דבר אחד, אולם בעומק של המציאות מבחינת מה שהיה ראוי להיות ומה שקורה בעולמות הפנימיים יש מציאויות רבות שבפועל התגלו רק במציאות אחת. המהר"ל במקומות רבים מבאר שאין הכוונה בדברי חכמים שממש היה מציאות אלא זה תאור של המהות והכוח הפנימי שיש במציאות. למשל כשח אומרים שהנשים ילדו במצרים שישים ילדים בכרס אחת מבאר המהר"ל שאין הכווה שהיו בפועל שישים ילדים באותה לידה, אלא כוונת ח היא לתאר את כוח ההולדה הגדול שהיה לנשים במצרים. בפועל בודאי שאי אפשר ללדת שישים בלידה אחת. אולם בכוח היה ללא המציאות המוגבלת של העולם הזה כוח הולדה היה של שישים ילדים. בנוגע למעשה הבריאה, מפורסמים דברי הרמב"ן שמתאור התורה על דרך בריאת העולם בודאי אי אפשר ללמוד בדיוק כיצד זה התרחש. אין הפרק הראשון בספר בראשית בא לתאר עובדות. יש ללמוד מפרשיה זו יותר את הרעיונות שסביב הבריאה ולא את תאור העובדות.
שאלה: כיפה בצבע בורדו: האם יש בעיה ללבוש כיפה שיש בה צבע בורדו והוא חלק ניכר ממנה?
תשובה: הטעמים לאיסור ללבוש בגד אדום הם שכך היה מנהג הגויים או מטעם שזה סימן לפריצות. טעמים אלו לא שייכים בכיפה בצבע בורדו ולכן מותר ללבוש כיפה כזו.
שאלה: צריך עזרה דחופה: אני צריך עזרה. מפני שאני לא יודע מה הולך לקרות לי. אני מרגיש שהלב שלי סתום ואני לא יכול להאמין, אני מתחיל לעשות עבירות חמורות מאוד שפעם הצלחתי להתגבר עליהם אבל היום אין לי שוב תשובה למה לי לא לעשות ולכן אני עושה אותם. וגם אני פוחד מהעתיד שלי איך יהיה הבגרויות ולכן אין לי זמן פנוי לתורה. ואני לא יודע איך להיות איש רגיל שמאמין בה באמונה שלימה ועושה את כל מצוותיו כראוי ונזהר מעבירות ויצר הרע, אני דחוף חייב עזרה כי אני חושש שכל החיים שלי ימשיכו כך.
תשובה: אתה בחור טוב אל תפול ברוחך. אתה יכול להתגבר ולנצח את כל החולשות. וגם ההרגשה שהלב סתום תעבור. זה קורה לפעמים בגיל הזה שיש משברים. אבל עוברים אותם ומתגברים ויוצאים מחוזקים. ואם אתה רוצה לצאת מהר מהקשיים והדאגות אל תתבייש ותפנה לרב או ליועץ ותקבל עצה ועידוד ובטחון ושמחה. אשמח לשמוע שאתה חזרת לעצמך עם כוחות מחודשים אל תתעכב מלהודיע לי על כך.
שאלה: השבת גרושה לכהן: גרושי כהן. האם חל עליו איסור של השבת גרושה, ואם בכול זאת עשינו טעות בגירושינו ואנחנו רוצים להיות ביחד מה לעשות? יש לנו ילד מהנישואין.
תשובה: לצערי אין לבעייתך פתרון אלא א"כ הגירושין נעשו בטעות קשה. אם אתה סבור שהייתה טעות מהותית בגרושין תפנה לביה"ד באזורך ותבקש ביטול הגט.
שאלה: לקצר תפילתי שחברי לא יכשל: אני מרבה לכוון בתפילה ולכן אני בדרך כלל מאריך יותר מהממוצע. מה קורה כאשר מישהו נעמד להתפלל לפני, וידוע לי שהוא לא מאריך בתפילה. האם לקצר תפילתי כדי לא להכשיל אותו שיכנס ל-4 אמותי, ובכך לכוון פחות בתפילה, או להמשיך להתפלל בכוונה בידיעה שכנראה הוא לא יקפיד ויכנס ל-4 אמותי?
תשובה: מצד הדין לא צריך כל-כך להזהר, רק מצד מידת חסידות. ומי שמאריך בתפילתו ראוי שיתפלל בפינה או קרוב לקיר.
שאלה: לחזור לגרוש שלי?: אני גרושה כבר שנה עם ילדה, ניסיתי להשלים עם הגרוש אבל התנה לי שלא ידבר עם המשפחה שלי ולא יכיר בהם, ולא רוצה שום נדוניה מהם. היה ריב בין המשפחות ובגלל זה ניפרדנו, גם המשפחה שלו העליבה אותי אבל לא אמרתי שאם נשלים אז לא אדבר עם המשפחה שלו, אמרתי לו כשמשלימים לא מציבים תנאים פשוט פותחים דף חדש וזהו. הוא השיב לי אם כך, כשתרצי ללכת למשפחה שלך תלכי אליה לבד, בלעדיי. אני מבולבלת ולא יודעת מה לעשות בקשר לזה, אני מאוד דואגת, בנושא הזה ולא יודעת, האם לחזור אליו למרות שלא מוכן להכיר במשפחתי?
תשובה: קשה לענות לך כי איני מכיר את המצב שלכם מכל צדדיו. אבל אני מציע שתנסי לברר עוד עם בעלך לשעבר את האפשרות שתשלימו. ותחליטו יחד מה תעשו כל אחד עם המשפחה שלו. ואולי תמצאו דרך מוסכמת איך לטפל בבעיות. תדברו בהרחבה על כל דבר ביחד מתוך רצון להתגבר על הבעיות וד' יעזור לכם שתמצאו את הדרך הנכונה.
שאלה: חיוב מזוזה במלון בחו"ל: האם בית מלון דירות בחו"ל שנמצא בבעלות יהודית ולפחות חצי מהאורחים גויים, שגרים לפעמים יותר מחודש בדירות, מחויב במזוזות?
תשובה: חיוב המזוזה הוא על הדר השוכר ולא על בעל הבית. לכן אם הדייר הוא גוי יש להוציא את המזוזה, וכשיבוא דייר יהודי יש לקובעה מחדש. כיון שיתכן ויש יהודים שיבואו ולא יקפידו, על בעל המקום לברר אם הדייר הוא יהודי ואז למסור לו מזוזה כדי שיקבע בעצמו את המזוזה. וכדאי לסדר את חיבור המזוזות בדרך שאפשר בקלות לקבוע או להסיר על מנת שלא להקשות על אורחים זקנים או נשים שיתכן שיתקשו בקביעת המזוזה.
שאלה: חייב ופרשת זכור: יש כלל שהחייב מוציא את החייב, ושאינו חייב, אינו יכול להוציא את החייב, בעקבות זה, קטן לא יכול להוציא אנשים בקידוש, וכו. א. האם מי ששמע כבר פרשת "זכור", יכול להוציא חייבים לידי חובת שמיעת פרשה זו? ב. האם זה שכבר יצא, יכול להוציא נשים (שהרי לא חייבות בשמיעת פרשה זו)? ג. אם התשובה לשאלה הקודמת שלילית, איך יתכן שתמיד יש קריאה נוספת לנשים לאחר התפילה ע"י גבר שהיה באותו מניין וכבר יצא ידי חובה?
תשובה: כל ישראל ערבים זה לזה ואם אחד מישראל לא קיים עדיין מצווה זה נחשב כאילו אתה לא יצאת ידי חובת המצווה ואתה יכול להוציא את חברך ידי חובה, למרות שקיימת כבר את המצווה ויצאת ידי חובה. (משנה ברורה סימן קסח סעיף קטן צב) ולכן מי ששמע קריאת זכור יכול להוציא את חבירו וגם את הנשים שמצוותן מדרבנן.
שאלה: האם חולה חייב במצוות?: האם חולה (שאינו פיקוח נפש) חייב במצוות כדוגמת שלוש תפילות ביום? (מדובר בחולה "רגיל" כשפעת, וכדו ).
תשובה: כל מצוה שהחולה יכול לקיימה הרי שהוא חייב לקיימה שחולה אינו פטור מן המצוות, אלא אם כן איננו יכול לקיים המצוה מחמת מחלתו שאז הוא פטור.
שאלה: לעבור לישיבה קטנה: אני לומד בישיבה תיכונית ואני מרגיש שאני מבזבז את הזמן ולא לומד כמו שהייתי רוצה, הלכתי לבדוק ישיבה קטנה לאומית וראיתי שזה לא בדיוק מה שחשבתי, יש בטלה עצומה ולמרות שלפי המערכת אין שיעורי חול כלל, חלק גדול מהתלמידים נמצא כל היום בפנימיות ומתבטל. עוד כיוון שחשבתי עליו הוא ישיבה חרדית שהרי שם בד"כ יש מסגרת ורוב החבר ה לומדים. חשוב לציין שבישיבה הלאומית שבדקתי הרבנים בקושי נמצאים ואין מסגרת! אנשים עושים מה שהם רוצים מתי שהם רוצים וזה מפריע לאווירה של הלימוד, מה לעשות? א. להישאר בישיבה תיכונית רגילה ולבזבז זמן? ב. לעבור לישיבה קטנה לאומית שאין בה מסגרת? ג. לעבור לישיבה חרדית שאינה בקו הלאומי שלנו? או שיש לרב רעיון אחר מלבד שלוש האפשרויות האלו.
תשובה: תבורך על רצונך לשקוד בתורה. היות ואיני מכיר אותך לא אוכל ליעץ לך עצה מושלמת. אך עצתי שתשאר בישיבה בה אתה לומד ותשתדל ולהרבות בלימוד התורה בכל הזמן הפנוי ויש הרבה זמן פנוי. וכאשר תתרגל לנצל את כל הזמן הפנוי וזה יוכיח שאתה יודע למצות את יכולתך. ותרגיש שאתה רוצה יותר מזה. אזי תתענין בישיבות תכוניות ששם למוד התורה הוא מורחב ולימודי החול הם מצומצמים. כמו ישיבת בני צבי בבית אל. או ישיבה לצעירים שעל יד מרכז הרב. בישיבות אלו תוכל לעלות מעלה בתורה.
שאלה: משלוח מנות בשותפות: האם יוצאים ידי חובה במשלוח מנות שנרכש בשותפות ונשלח מאת השותפים לאדם מסויים?
תשובה: אפשר לשלוח משלוח מנות בשותפות וכתב הרב עובדיה (חזון עובדיה פורים עמ' קלז) שאין צריך שכל אחד יתן שיעור של שתי מנות אלא שביחד יהיה משלוח מנות מכובד. לעומתו כתב בספר הליכות ביתה (סימן כד הערה נה) בשם הרב שלמה זלמן אוירבך שכל אחד מהשותפים צריך לתת שעור של שתי מנות.
שאלה: צביעת שיער ו בית: אנו זוג צעיר יחסית (שלוש שנים). יש לי קווצת שיער לבנה בראשי והדבר מפריע לאישתי, האם מותר לי לצבוע אותה ע"מ שהדבר לא יפריע לה?
תשובה: זו בעיה של "לא ילבש", משום שגברים בדרך-כלל לא צובעים את שערם.
שאלה: לבטל השרוך בחולצת תנועה?: כידוע, השרוך בחולצת התנועה הינו רעיון מהתנועה הקומוניסטית. האם יש עניין לאסור בגלל זאת?
תשובה: אין צורך לבטל את שרוך התנועה, ואין בזה שום איסור.